runetrust/blame-folketinget-dk huggingface dataset:
Nick Zimmermann (DF), 2022-12-20:
Dansk Folkeparti kan støtte nærværende lovforslag.
Forslaget har bl.a. til hensigt at skabe rammerne for etableringen af en brintsektor i Danmark og at give Energinet hjemmel til at etablere et CO 2 -lager og varetage den rørførte transport af CO 2 til lageret.
Dansk Folkeparti er en del af klimaaftalen fra 2020, hvor det blev besluttet, at fangst og lagring af CO 2 skulle være et væsentligt element i nedbringelsen af Danmarks udslip af kuldioxid.
Det bakker Dansk Folkeparti varmt op omkring, idet lagring af CO 2 er et godt alternativ til at nedbringe produktionen af kuldioxid, som kan være vanskelig at reducere inden for visse produktionsområder.
Med lovforslaget bliver der etableret et pilotprojekt for CO 2 -lagring, hvis det er i lille omfang, i regi af Energinet.
Det er et pilotprojekt, som vi fra Dansk Folkepartis side vil følge nøje, da CCUS efter vores opfattelse er en central del af de danske klimaambitioner.
Dansk Folkeparti ønsker naturligvis også, at Danmark nedsætter sit udslip af kuldioxid, men det skal ske på en måde, så de økonomiske omkostninger for vores samfund bliver så begrænsede som overhovedet muligt.
Særlig set i lyset af at vi i den vestlige verden befinder os i en økonomisk krise, er det nødvendigt, at Danmark skal fungere som model for andre landes nedbringelse af CO 2 , og at vi med udmøntningen af klimaaftalen viser, at reduktioner af CO 2 -udslippet kan etableres uden drastiske økonomiske konsekvenser for Danmark.
Men man kan, hvis det bliver udført rigtigt, måske inspirere andre lande til at betræde samme sti som Danmark med langt større effekt for den globale CO 2 -udledning.
Lovforslaget indeholder ud over det nævnte en lang række andre bestemmelser, som vi fra Dansk Folkepartis side også bakker op om.
Karsten Filsø (SF), 2022-12-20:
Tak for det.
Lad mig indlede med at ønske ministeren tillykke med hvervet.
Det er et meget vigtigt ministerium, men det er jeg nu også ganske overbevist om at ministeren er helt med på.
Vi ser i SF frem til samarbejdet.
Nu til lovforslaget.
Det giver rigtig god mening, at der åbnes op for, at kommunalt ejede biogasanlæg og forbrændingsanlæg kan operere i CCUS.
Som byrådsmedlem og udpeget til bestyrelsen for begge slags anlæg ved jeg, at man især i biogasanlæggene vil sætte pris på den her del – der vil den her lov være meget velkommen.
Jeg tror derimod ikke, at vi vil se et stormløb fra de kommunalt ejede forbrændingsanlæg for at etablere carbon capture-anlæg.
Den store usikkerhed og manglende afklaring omkring fremtidige lukninger af forbrændingsanlæg gør, at nogle kommuner vil være temmelig tilbageholdende med at stille større garanti for nye investeringer, hvis anlægget måske alligevel skal lukke om nogle få år.
Her trænger kommunerne til en afklaring, og den opgave ligger også på ministerens bord.
De her sidste bemærkninger hører kun perifert sammen med lovforslaget her, men det har alligevel en betydning for, hvor mange der vil bide til bolle, når lovforslaget forhåbentlig bliver vedtaget.
Lovforslaget baner under alle omstændigheder vejen for, at de kommuner og de anlæg, der ønsker at arbejde videre med CCUS, kan komme i gang.
Jeg håber, at så mange som muligt vil gøre det, fordi reduktion af CO 2 er det endelige mål.
Med de her faldne bemærkninger anbefaler vi lovforslaget.
Karin Liltorp (M), 2022-12-20:
Tak for det.
Det er også min jomfrutale, så jeg vil starte med at sige, at jeg glæder mig overordentlig meget til at samarbejde på tværs af alle partierne i Folketinget om nye grønne aftaler.
Det helt overordnede mål med L 7 er at medvirke til den grønne omstilling ved at reducere CO 2 -forurening.
L 7 sigter nemlig mod at reducere nettoudledningen af CO 2 ved at pumpe den ned i jorden, hvor den ikke skader vores klima.
CCUS-puljen har til formål at støtte anlæg til CO 2 -fangst.
Støtten gives pr. reduceret ton CO 2 , altså først når man er lykkedes med at opsamle CO 2 , nemlig når løsningen er implementeret.
Lovforslaget har som sagt to elementer.
At oprette anlæg til CO 2 -fangst og -lagring er ikke noget, man gør på en uge.
Det kræver store komplekse anlæg og derfor langtidsinvesteringer.
Med første del af forslaget sikrer man stabile økonomiske rammer
, så arbejdet med at få etableret CO 2 -anlæggene kan sættes i gang så hurtigt som muligt.
Kommunerne og kommunalt ejede virksomheder kan og vil gerne være med til at fremme den grønne omstilling, og det er selvfølgelig specielt relevant i forbindelse med affaldsforbrænding.
En reduktion af CO 2 -mængden fra affaldsforbrænding vil være en stor klimagevinst.
CO 2 -lagringsteknikken er endnu ikke fuldt udviklet, men vil være en del af fremtidens klimaløsning, og denne løsning vil vi i Moderaterne selvfølgelig gerne være med til at fremme.
Hurtig og effektiv implementering af grønne løsninger er en mærkesag for Moderaterne, og forslaget vil desuden medvirke til et reelt klimapolitisk aftryk.
På den baggrund støtter Moderaterne op om forslaget.
Charlotte Bagge Hansen (M), 2022-12-20:
Tak for ordet, formand.
Stort tillykke til ministeren.
Jeg vil indledningsvis sige, at jeg er utrolig stolt af at stå her på talerstolen første gang som Moderaternes erhvervsordfører.
Det er mig meget magtpåliggende at gøre en kæmpe og naturligvis også konstruktiv indsats på det her område, og jeg er meget beæret over at blive Moderaternes repræsentant for det her område.
I mange år har vi pumpet olie op af Nordsøen, og nu har vi teknologien til at opfange CO 2 i atmosfæren og deponere den i den selv samme undergrund.
Det synes jeg er intet mindre end fantastisk.
Carbon capture er en afgørende teknologi i kampen for et grønnere klima og for indfrielsen af Danmarks klimapolitiske målsætninger.
Det giver os mulighed for at sætte et reelt klimapolitisk aftryk og sætte nye ambitiøse mål for klimaet.
Vi tager et medansvar for en grønnere og stærkere klode.
Det er ikke blot solidarisk, det er sund fornuft.
For teknologien vil nemlig bidrage til dansk erhvervsliv og skabe nye muligheder og flere danske arbejdspladser.
Vi skal anvende, udvikle og udnytte teknologien, der gør det muligt for os at nedbringe vores klimaaftryk og samtidig sikre danske arbejdspladser og grøn vækst.
De fremsatte ændringer vil bidrage til statens deltagelse i CO 2- lagringsaktiviteter og sikre et udbytte fra den danske undergrund.
På baggrund heraf støtter Moderaterne forslaget til ændring af lovforslaget.
Torsten Schack Pedersen (V), 2022-12-20:
Venstre er med i aftalen fra den 21. juni i år, hvor et bredt flertal af partierne i Folketinget fastlagde en lang række centrale rammevilkår for CO 2 -lagring i Danmark for at understøtte udviklingen af CO 2 -fangst, -transport og -lagring i Danmark.
Vi var med, fordi fangst og lagring af CO 2 skal være en vigtig brik i indfrielsen af Danmarks klimapolitiske mål, og man kan ikke komme uden om, at CCS har potentiale til at bidrage væsentligt til at opnå målet om en reduktion af udledningerne af drivhusgas.
Årsagen er jo, at CCS-teknologien kan fjerne CO 2 fra atmosfæren og dermed bidrage til at opnå negative udledninger.
Det er også elementer, man kan genfinde i den 2030-plan, som vi fremlagde fra Venstres side tidligere på året, hvor vi også lagde op til at igangsætte massive initiativer for at udbygge indfangning, lagring og brug af CO 2 , altså CCS.
Så vi bakker op om, at det er væsentligt for de danske klimamålsætninger og selvfølgelig også den politiske aftale og tidsfristen for udvikling af CO 2 -lagring, at der hurtigst muligt kan gives tilladelser til lagring af CO 2 i Danmark, og deraf også den lidt hurtige ekspedition af det her lovforslag.
Men det bygger jo som sagt på en bred politisk aftale fra juni måned, og lovforslaget har også været i normal høring med to beskedne input fra aktørerne til følge.
Så vi er sådan set trygge ved, at vi fraviger de normale procedurer her, og vi er som sagt en del af den oprindelige aftale, og derfor støtter vi lovforslaget.
Malte Larsen (S), 2022-12-20:
Mange tak.
Danmark skal deltage i CO 2 -lagringsaktiviteter i Nordsøen.
Vi vil gerne i gang hurtigst muligt.
Danskerne skal selvfølgelig have glæde af de gevinster, der opstår som følge af danske CO 2 -lagringsaktiviteter.
Det er vigtigt for indfrielsen af de danske klimamålsætninger, at vi allerede efter nytår kan give tilladelse til lagring af CO 2 i Danmark og komme i gang med de udbud, der også bliver nødvendige.
Manglende rammer kan blive en begrænsning af de danske ambitioner om CO 2 -fangst.
Lovforslaget her udmønter den brede aftale om »Rammevilkår for CO 2 -lagring i Danmark – Opfølgning på Danmarks CCS-strategi«.
Med lovforslaget sikres rammer for Nordsøenheden og Nordsøfonden, så der bliver mulighed for at deltage i fremtidige CO 2 -lagringslicenser og de aktiviteter, der følger med.
Nordsøfondens opgave udvides til også at omfatte statens deltagelse i CO 2 -lagring.
Der kan også erhverves ejerandele i andre virksomheder inden for området, både i Danmark og andre steder.
Med ændringerne kan Danmark blive stærkt engageret i den fremtidige lagring af CO 2 og det udbytte, der kan skabes i den danske undergrund.
Socialdemokratiet støtter lovforslaget.
Mattias Tesfaye (S), 2022-12-20:
Tak til formanden for ordet.
Og tak til alle ordførere for velkomsten og kommentarerne og for opbakningen til lovforslaget.
Og en særlig velkomst til vores nye kolleger fra Moderaterne, Liberal Alliance, Konservative og Nye Borgerlige.
Jeg håber, vi får et rigtig, rigtig godt samarbejde, og jeg ved, at de fleste folketingsgrupper har konstitueret sig, og jeg håber, at vi inden for et par dage har de sidste på plads, så vi har det hold, der skal arbejde med børne- og undervisningspolitik i den kommende periode.
Jeg vil også godt starte med at beklage, at det allerførste lovforslag, jeg fremsætter, er et hastelovforslag.
Jeg synes selv, at der er for meget stress på herinde i Folketinget, at vi har for travlt, og at der er for meget sjusk, og så piner det mig jo, at det allerførste lovforslag, jeg selv fremsætter, har så kort aftræk og er et hastelovforslag.
Men jeg er også glad for at høre, at der er bred enighed om, at vi har behov for at lave en teknisk fremskrivning af den her trepartsaftale, fordi konsekvenserne både for en række ansatte, men også for en række virksomheder ellers ville være for store, og det skyldes jo, at vi har fået en lidt sen regeringsdannelse i år.
Lovforslaget skulle egentlig have været fremsat i november, og det er en udmøntning af en trepartsaftale, som den daværende regering indgik med arbejdsmarkedets parter i september.
I 2017 indgik den forrige regering, VLAK-regeringen, og arbejdsmarkedets parter en arbejdsmarkedsaftale om et styrket og fleksibelt voksen- og efteruddannelsessystem med 81 forskellige initiativer.
I september måned i år blev der så indgået en aftale mellem den daværende minister og arbejdsmarkedets parter, hvor det blev besluttet at forlænge solnedgangsklausulerne med yderligere 1 år, og lovforslaget her udmønter så den beslutning.
Herudover sikrer vi bl.a. også, at de eksisterende tilbud om forberedende voksenundervisning på it-området og på engelskområdet fortsat kan udbydes efter nytår.
Lovforslaget bliver ikke sendt i ekstern høring, fordi det bliver hastebehandlet.
Den sektor, der arbejder med området, og arbejdsmarkedets parter er orienteret om det og også indstillet på det, skal jeg huske at sige her.
Men Folketinget behandlede i november 2021 et tilsvarende lovforslag, hvor trepartsaftalen også blev forlænget med 1 år, altså til og med 2022, og ved den lovbehandling var lovforslaget i ekstern høring.
Det eneste nye i det lovforslag, som vi behandler nu, er, at bestemmelsen om, at udbudsrunder skal afholdes hvert fjerde år, bortfalder.
På den måde undgår vi at skulle afholde en ny stor udbudsrunde i 2023, samtidig med at indholdet i aftalen skal genbesøges.
Regeringen og arbejdsmarkedets parter har aftalt at mødes i 2023 og drøfte en ny model for udbudsrunder på amu-området.
Jeg er glad for, at vi kan videreføre den her trepartsaftale, indtil der kan forhandles en ny aftale på plads, og jeg ser frem til eventuelle spørgsmål under udvalgsbehandlingen eller her i salen.
Alex Ahrendtsen (DF), 2022-12-20:
Tak, formand.
Dansk Folkeparti kan selvfølgelig tilslutte sig lovforslaget og ændringen og støtter det fuldt ud.
Men jeg kan ikke lade være med lige kort at nævne, at hasteproceduren jo har været hasarderet, og at det selvfølgelig ikke er tilfredsstillende, at det skal ske så hurtigt.
For vi skal jo have det her på plads, så det ikke går ud over efteruddannelser og arbejdsmarkedsuddannelser, som er afgørende for, at virksomhederne kan have en kvalificeret arbejdskraft.
Har virksomhederne en kvalificeret arbejdskraft, kan de også konkurrere, og kan de konkurrere, kan de tjene penge hjem til Danmark, og dermed kan vore medarbejdere også svare skat, så vi stadig væk har et velfungerende velfærdssamfund.
Så de her arbejdsmarkedsuddannelser er afgørende for Danmarks fremtid, og så er de også afgørende på en anden måde.
Vi kan jo på mange måder beholde en arbejdskraft ved virksomhederne frem for at importere fra den tredje verden, som hele Folketinget minus Dansk Folkeparti har besluttet.
Så vi glæder os voldsomt til de kommende forhandlinger om arbejdsmarkedsuddannelserne og efteruddannelserne.
Mange af dem har dog svært ved at få det konverteret til en uddannelse af den ene eller den anden årsag.
Det skal vi håndtere, og vi skal også have håndteret, at arbejdsmarkedsuddannelserne har svært ved at få tingene til at løbe rundt.
Der er økonomiske problemer, og det skyldes jo – og det er måske en succeshistorie – at der er rigtig mange af virksomhederne, der i dag har mangel på arbejdskraft, og det vil sige, at der ikke er så mange, der vælger at efteruddanne sig.
Det tager vi så ikke stilling til her i dag – det er en mere teknisk ting – men vi støtter det trods hasteproceduren.
Det er nødvendigt, at vi udskyder det 1 år, inden vi klapper det her af, og jeg ser frem til samarbejdet med den nye minister.
Tak for det.
Lisbeth Bech-Nielsen (SF), 2022-12-20:
I min barndom er jeg bogstavelig talt vokset op med lugten af olie.
Min far var i 25 år borebisse ude på Nordsøen, og han havde sine Mærskoveralls på også i fritiden, og de var olieplettede.
Det har jo bibragt vores land rigtig store indtægter; man kan altid diskutere retfærdigheden i fordelingen af de indtægter.
Men nu – og det er vi jo alle sammen enige om – er det også på tide at gøre noget helt andet, for at vi kan leve op til vores egne klimamålsætninger og klimaambitioner, og der er CCS selvfølgelig fuldstændig afgørende.
Men som vi også har talt om mange gange, må det ikke blive sådan en blind tro på en hockeystavseffekt, hvor vi venter med de store klimagevinster til allersidst, fordi vi tror, at teknologierne skal sørge for det hele.
Det er også derfor, at det er bekymrende, at der ikke er større klimaambitioner i den nye regerings regeringsgrundlag.
Der er nogle målsætninger, der er flotte, men når det kommer til konkret handling, mangler der virkelig meget, specielt på landbruget, hvor det er afgørende.
Men det skal selvfølgelig ikke spænde ben for, at vi i dag støtter op om det her lovforslag, som også er en del af en aftale, som SF er med i.
SF støtter L 6.
Mikkel Bjørn (NB), 2022-12-20:
Tak for det.
Jeg kan sådan set istemme mange af de ting, der er sagt omkring vigtigheden af voksen- og efteruddannelse, men noterer mig også samtidig, at det her lovforslag er i forlængelse af en trepartsaftale, der er indgået, før Nye Borgerlige kom i Folketinget.
Jeg kan jo læse mig frem til af det sammenfattende skema om de økonomiske konsekvenser i forslaget her, at det kun er 78,6 mio. kr. af de 342,6 mio. kr., der er lovbundne bevillinger i 2023.
Og vi er i Nye Borgerlige skeptiske over for – hvad skal man sige – at forpligte skatteyderne til at betale over 200 mio. kr. ekstra til en lovgivning, som vi ikke har haft muligheden for at læse ordentligt til bunds, på baggrund af at det jo er hastebehandling af lovgivning, vi har med at gøre.
Så derfor er vi skeptiske og ønsker at læse mere ned i substansen, før vi tager stilling til, om vi støtter eller ikke støtter det her forslag.
Lotte Rod (RV), 2022-12-20:
Tak for det.
Jeg er enig i det, som ordførere før mig har sagt om, hvad det handler om, og også betydningen af det her område, og derfor kan vi i Radikale Venstre også bakke op om forslaget her.
Og jeg tænkte egentlig derfor, at jeg nu, hvor jeg har lidt taletid, bare lige ville sige ordentligt tillykke til den nye minister.
Jeg blev simpelt hen så glad, da jeg så, at det skulle være ham, fordi jeg jo tænker, at ministeren, når vi nu i så mange år har diskuteret, at vi gerne vil have flere unge til at tage en erhvervsuddannelse, så bliver en stjerne i forhold til at inspirere børn og unge til at værdsætte håndværk og have en begejstring for det.
Og jeg glæder mig enormt meget til det samarbejde og også til at samarbejde om, hvordan man får en barndom med mere leg og en skole, hvor man får mulighed for at blive opslugt af noget uden for sig selv, og til at styrke vores fritidspædagogik.
Så vi støtter det her forslag, og vi glæder os til det næste, vi skal lave sammen.
Victoria Velasquez (EL), 2022-12-20:
Uddannelse er med til at styrke den enkelte.
Det at kunne få lov til at fordybe sig og få styrket sine kvalifikationer gør også, at ens faglige stolthed vokser.
Det er også med til at gøre, at kvaliteten på arbejdspladsen bliver løftet, og at man bliver endnu bedre til at lave det, som man gør, og flere kollegaer beskriver også den her tid, hvor man lige kommer væk fra arbejdspladsen og tillærer sig nogle nye evner, som det her rum, hvor man også får nye idéer og ser på arbejdspladsen på en ny måde og kommer tilbage med noget, som man kan bidrage ekstra med.
Derfor vil jeg gerne bruge muligheden i dag til at komme med en lille appel i forhold til opkvalificering og efter- og videreuddannelse.
For desværre kan vi se, at tendensen er, at det er faldende, altså at virksomhederne simpelt hen i mindre omfang efter- og videreuddanner deres medarbejdere, og en af de forklaringer, der bliver brugt til det, er, at man simpelt hen ikke organiserer tiden på arbejdspladsen godt nok til, at man kommer af sted til at kunne få sin uddannelse.
Så herfra er der en appel til, at man, ligesom man tænker ferie ind som noget, man planlægger og ser frem til, simpelt hen tænker uddannelse ind på samme måde, så det er noget, der bare kører som en integreret del af årshjulet på arbejdspladsen.
Det er jeg kun overbevist om gør arbejdspladsen endnu bedre og medarbejdere endnu gladere.
Ja, det var bare det, jeg ville sige, og vi støtter forslaget.
Helle Bonnesen (KF), 2022-12-20:
Tak for det.
I den oprindelige aftale, vi lavede i 2017, var der 81 initiativer, hvoraf nogle var permanente og andre var midlertidige i perioden frem til 2021.
I 2021 blev der så lavet den 1-årige forlængelse, der skulle løbe til 2022, hvor en række indsatser blev forlænget med 1 år.
Nu har vi så loven med en solnedgangsklausul, og det er den lov, der udløber, og som nu søges forlænget med endnu 1 år.
Og det bakker vi op om.
I lovforslaget og i aftalen ligger der også det, at de samlede udbudsrunder på arbejdsmarkedsuddannelsesområdet ikke længere skal afholdes med højst 4 års mellemrum; det krav blev ophævet.
Her er det meget vigtigt for os at pointere, at det er afgørende, at de private udbydere ikke kommer til at blive stillet ringere end de offentlige udbydere, men at vi får lige konkurrencevilkår.
Det bør være et fokusområde for udbudsmodellen, når den skal drøftes i 2023.
Det er også vigtigt for os at sige, at det har været svært at nå at forberede os ordentligt på det her lovforslag.
Fremsættelsen var i går, og der har været mindre end 24 timer til at få det læst og forberedt sig.
For 24 timer siden stod vi kun med notitsen og fremsættelsestalen, og det er ikke en god måde at arbejde parlamentarisk på.
Der er grundlag for øget risiko for lovsjusk og afkobling af den demokratiske proces, hvor høringssvarene i hvert fald også her kan give rigtig gode input politisk.
Så vi stemmer for lovforslaget i dag, men vi ønsker samtidig at markere, at det hører til de absolutte undtagelser, at lovforslag hastebehandles med så korte tidsfrister.
Helena Artmann Andresen (LA), 2022-12-20:
Som helt ny folkevalgt er det her min første ordførertale, og selv om det, i citationstegn, bare er en videreførelse af allerede gældende regler, er det et meget vigtigt emne, vi behandler i dag.
For som ordblind ved jeg om nogen, hvor vigtigt det er, at man får den rette hjælp til at kunne læse og til at kunne skrive.
Det er desværre ikke alle, der i folkeskolen har fået det, som jeg har fået.
For desværre har næsten 600.000 voksne danskere ikke de tilstrækkelige læse- og skrivefærdigheder.
Det ved vi fra OECD's seneste PIAAC-undersøgelse.
Bl.a. derfor er det så vigtigt, at vi sikrer en ordentlig efteruddannelse, så vi kan få løftet den her gruppe mennesker og få givet dem nogle kompetencer, som gør dem attraktive for arbejdsgiverne.
I et mere og mere specialiseret arbejdsmarked bliver man simpelt hen hægtet af, hvis man ikke har de helt basale færdigheder som at kunne læse og skrive.
Derfor er vores voksen- og efteruddannelsessystem så vigtigt, og derfor indgik den tidligere VLAK-regering også en trepartsaftale med arbejdsmarkedets parter, som skulle styrke kvaliteten og tilskynde både virksomheder og medarbejderne til opkvalificering.
Nu har man så aftalt at forlænge den trepartsaftale fra 2017, og det vil vi i Liberal Alliance naturligvis støtte op omkring.
Og derfor kommer vi også til at stemme ja til lovforslaget.
Karina Adsbøl (DD), 2022-12-20:
Tak for det, formand.
Også herfra skal der lyde et stort tillykke til ministeren.
Jeg ser meget frem til samarbejdet.
Vores erhvervsliv har hårdt brug for kvalificeret arbejdskraft.
I den forbindelse er der brug for, at vi styrker fleksibiliteten og kvaliteten i vores uddannelsessystem, så man har mulighed for at uddanne sig igennem hele livet, og så virksomhederne har adgang til arbejdskraft, som også har de rette kompetencer.
Nu har regeringen bl.a. bedt os om at hastebehandle et lovforslag, der netop har til formål at sikre en omstillingsparat arbejdsstyrke, der kan imødekomme erhvervslivets behov.
Jeg noterer mig, at regeringen fremover vil – og jeg citerer fra regeringsgrundlaget: »Give hastebehandlede lovforslag en solnedgangsklausul på seks måneder, hvis det tjener saglige formål, sådan at hastebehandle lovforslag genbehandles under normale vilkår senest seks måneder efter hastebehandlingens vedtagelse, hvis loven fortsat skal gælde.«
Det mener jeg også er det ansvarlige at gøre.
Desværre har vi jo tidligere set, at hastelovgivning også kan medføre lovsjusk, og vi har også set reelle konsekvenser, herunder minkskandalen.
Men det her forslag er jo ganske harmløst, og det er også en opfølgning på en aftale, der tidligere har været, og den her understøtter jo rammerne og støttemulighederne for at opfylde arbejdsmarkedets behov.
Lovforslaget har så som baggrund at udskyde de i lovgivningen fastsatte solnedgangsklausuler med endnu 1 år, således at de midlertidige ordninger fastsat i lovgivningen forlænges indtil udgangen af 2023.
Da det er en aftale, der er indgået med arbejdsmarkedets parter, men som samtidig også gavner borgernes mulighed for at uddanne sig igennem hele livet og på den måde sikrer en kilde til kompetent arbejdskraft for erhvervslivet, kan Danmarksdemokraterne støtte lovforslaget.
Tak for ordet.